Endamê Komîteya Merkezî ya PKK’yî Cemal Şerîko ke domanîya xo ra nata Rayberê Şarê Kurdî Abdullah Ocalanî û hemrayanê ey ê destpêkî nas keno, bernameyê ‘Kêliyên Rojê’ yê Radyoyê Dengê Welatî rê bi meyman û bale ante serê muhîmîya mîyanrawedaritişê şert û mercanê esaretê Ocalanî.
Şerîko ke emrê ê mîyanê têkoşînê azadîye yê Kurdistanî de derbaz bîyo, dimayo ke bi hîrayîye qalê serranê destpêkî yê gruba Apocîyan û rayîrraşîyayîşê têkoşînê azadîye yê Kurdistanî kerd bale ante serê esaretê Ocalanî.
Şerîkî vat, "Her gama vîst serran a esaretî îşkence yo. Serranê peyênan de no îşkence girantir bi. Seba ke peynîya esaretê Rayberîye nêameya ardene, na merdiman xeylî dejnena û giran yena.”
Şerîkî ard ziwan, wexto ke Ocalan ameyo girewtene ey eynî rewşe û çîyî hîs kerdê û vat, “Nika zî eynî hîsî mi de peyda bîyê. Mîyanê nê şert û mercan de ma eşkenê se vajê? Ganî merdim bieşko bireso hêzê vatişê qiseyî. No zî yeno a mana ke merdim bibo wayîrê rastîya têkoşînî ya ke peynîya şert û mercanê esaretê Rayberîye ana.”
Şerîkî ard ziwan ke înan rastîya têkoşînî bi nê hawayî nêeşkayê bivejê sewîyeya ke yena waştene û vat, “Gêrayîşê ci nika esto, têkoşînî ci esto. Merdim bi coş û kelecanî beno ke bikewo mîyanê gêrayîş û têkoşînî. Têkoşîn nîşanê qerardarîya ma yo.  Labelê seba ke şert û mercê peynîya esaretê Rayberîye nêamayê afernayene, no merdimî rê giran yeno. Sondwendiş êdî bes nîyo, ganî merdim sozê xo bîyaro herinde.”
Şerîkî da zanayene, wexto ke sozî bêrê ca, şert û mercê esaretê Rayberîye zî werte ra yenê wedaritene û vat, “Seba naye zî Rayberîye her çîyî dayî ma, çîyo ke nêdayo çin o. Mîyanê şert û mercanê esaretî de zî xeylî çîyî pêşkêş kerdî. Çîyo ke ganî ma zî bikerê caardişê sozî yo.”
Şerîkî ard vîrî ke, tesîrê Ocalanî yê serê cimatî û şarî roje bi roje zêde beno û vat, “Çîyo ke şar ma ra paweno o yo ke ma bibê mîlîtanê Rayberîye, bibê hemrayê Rayberîye û berpirsîyarîyanê ci bîyarê herinde.”
